Lapsen peräsuolen varjoainetutkimus (anografia)

|  |  |
| --- | --- |
| Kuvaus: | Lapsen peräsuolen varjoainetutkimus |

**TUTKIMUKSEEN VALMISTAUTUMINEN**

Ei erityistä valmistautumista. Jos lapsellanne on käytössä jatkuva tyhjennyshoito, on suositeltavaa pitää ennen tutkimusta yhden tyhjennysvälin tauko. Tyhjennyksestä on haittaa tutkimukselle.

Mikäli ummetukseen on lapsella jatkuva lääkitys, on lääkkeen annostelusta ennen tutkimusta neuvoteltava erikseen tutkivan yksikön ja hoitavan lääkärin kanssa.

**TUTKIMUKSEN KULKU**

Lapselta riisutaan omat vaatteet pois, ja hän saa sairaalan paidan tutkimuksen ajaksi.

Tutkimuksen aikana vauvoja ja leikki-ikäisiä tuetaan käsistä ja jaloista pysymään paikoillaan.

Tutkimuksen alussa lapsi makaa vasemmalla kyljellään tutkimuspöydällä. Peräaukkoon laitetaan ohut, pehmeä muoviletku eli katetri, joka kiinnitetään ihoteipillä pakaroihin. Katetrin kautta laitetaan peräsuoleen nestemäistä kirkasta tai valkeaa varjoainetta tarpeellinen määrä. Röntgenläpivalaisukuvia otetaan eri asennoissa; selällään, kyljellään ja mahallaan.

Suolen täyttämisen jälkeen lapsi pääsee potalle tai WC:hen tyhjentämään varjoaineen pois. Vauvoille laitetaan vaipat ja otetaan syliin, jotta tyhjennys onnistuisi.

Tyhjentymisen jälkeen mahdollisesti otetaan vielä röntgenkuvia ilman katetria.

Tutkimus ei ole kivulias eikä varjoaine kirvele. Lapsi saattaa tuntea pientä täyttymisen tunnetta alamahalla.

Tutkimus kestää noin tunnin.

**TUTKIMUKSEN JÄLKIHOITO**

Lapsi pääsee pesulle ja pukeutumaan.

Tutkimuksen jälkeen uloste saattaa olla tavallista vaaleampaa, mikä johtuu varjoaineesta ja on vaaraton ohimenevä ilmiö.

Suoliston huuhtoutumiseksi kannattaa juoda runsaasti.

**MUUTA HUOMIOITAVAA**

Lapsen mukana olisi hyvä olla 1-2 saattajaa, joita voidaan pyytää avustamaan kuvauksen aikana. Avustavan henkilön tulee olla 18 vuotta täyttänyt, eikä hän saa olla raskaana.

Lisätietoa säteilystä, röntgensäteilyn vaikutuksista sekä eri tutkimusten säteilyaltistuksesta saa internetistä

[www.tutkimukseen.fi](http://www.tutkimukseen.fi)

[www.stuk.fi](http://www.stuk.fi/)

**YHTEYSTIEDOT**

Jos Teillä on kysyttävää tutkimuksesta, ottakaa yhteys Röntgen 1 toimisto, puh 017 - 173375, arkisin klo 8.00 - 14.30.